Jørgen Rostrup

**Jørgen Rostrup** (født 1978) er en norsk trener og tidligere orienteringsløper. Han var landslagssjef for Norges landslag i orientering 2017–2020.

Han startet sin aktive orienteringskarriere i Øyestad IF, men byttet tidlig klubb til Idrettsklubben Grane i Arendal. Som 20-åring vant han sitt første senior-VM i Skottland i 1999, etter at han hadde vunnet junior-VM to ganger. Rostrup har også VM-gull individuelt fra Finland i 2001. Han var ankermann for Norges stafettlag som tok gull i VM 2004 i Sverige og 2005 i Japan. Etter tiden i Grane har han løpt for Bækkelagets Sportsklubb, Turun Suunnistajat (Finland) og løper nå for Kristiansand Orienteringsklubb.

I 10-årsalderen meldte faren ham på et nybegynnerkurs i orientering på hjemstedet Nedenes, men i de første årene var det fotballen som var i hovedfokus, med orientering som bigeskjeft. Som 14-åring ble han tatt med på en rekrutteringsgruppe for kretslaget i orientering i Aust-Agder. Her lærte han om trening, og fikk se hva som skulle til for å bli en god orienteringsløper.

## Juniorkarrièren
De mange gode resultatene i gutteklassene (til og med 16 år) ble kronet med seier i Hovedløpet (uoffisielt NM i orientering for løpere mellom 14 og 16 år) som 16-åring. Allerede første året i juniorklassene beviste Rostrup at han hadde talent til å hevde seg blant de beste. Han kvalifiserte seg for både nordisk mesterskap og junior-VM allerede første året. Resultatet ble 9.-plass i nordisk mesterskap og 7.-plass i junior-VM. I begge tilfeller ble han best av de norske løperne.

Etter ungdomsskolen begynte på idrettslinja ved Åmli videregående skole. Resultatet ble et godt karaktersnitt, fast plass på juniorlandslaget, og i 1997 kom det første VM-gullet som junior. Året etter ble det nye gull, både i junior-VM og nordisk mesterskap for juniorer.

## Seniorkarrièren
Orientering er en idrett hvor gjennomsnittsalderen på de som vinner store mesterskap normalt er ganske høy. Da Rostrup ble senior benyttet han første mulighet til å kvalifisere seg for verdensmesterskapet i Skottland i 1999. Mindre var ikke prestasjonen da han løp inn til seier på kortdistansen og ble tidenes yngste mannlige verdensmester i orientering.

Det neste verdensmesterskapet skulle gå i Finland i 2001. Omkring et år før flyttet Rostrup til Åbo for å kunne forberede seg best mulig til mesterskapet. Da mesterskapet var over, sto han igjen med gull på langdistansen og bronse på kortdistansen.

I det påfølgende verdensmesterskapet i Sveits i 2003 bestemte Rostrup seg å ikke stille opp på langdistansen hvor han var tittelforsvarer, men ønsket å satse fullt på kortdistansen (som da var blitt omdøpt til mellomdistanse). Til tross for gode forberedelser ble resultatet kun 5.-plass på yndlingsdistansen.

Etter mesterskapet i Sveits løp han den siste etappen for det norske herrelaget i VM både i 2004 i Sverige og 2005 i Japan. I begge tilfeller løp han inn til gull for Norge.

## Nedtrappingen
Etter verdensmesterskapet i Japan i 2005 bestemte Rostrup seg for å legge opp toppsatsingen. Han ville stadig satse på nasjonalt nivå for sin klubb, Kristiansand Orienteringsklubb, og de følgende årene var han sterkt delaktig i klubbens tre strake NM-gull i stafett.

I nesten hele seniorkarrieren var han profesjonell utøver i orientering. Lønna besto nesten utelukkende av stipender fra Olympiatoppen. Med sine fire VM-gull som senior og to som junior blir Jørgen Rostrup stående som en av tidenes beste orienteringsløpere.

## Trener
Høsten 2008 ble Rostrup presentert som landslagstrener med særlig ansvar for utviklingslaget til Norges Orienteringsforbund. Han har tidligere hatt treneransvar i Halden Skiklubb (U23-gruppa) og for elitegruppa i Kristiansand Orienteringsklubb. I 2009 fikk han jobb som fysisk trener i fotballklubben IK Start. I tiden 2017-2020 var han landslagssjef for Norges orienteringslandslag.

## Meritter
**Verdensmesterskap**
* 2005 Aichi, Japan
** Stafett: Gull
** Mellomdistanse: 6
* 2004 Västerås, Sverige
** Stafett: Gull
** Sprint: 7
* 2003 Rapperswill, Sveits
** Mellomdistanse: 5
** Klassisk distanse: 7
* 2001 Tammerfors, Finland
** Klassisk distanse: Gull
** Kortdistanse: Bronse
* 1999 Inverness, Skottland
** Kortdistanse: Gull

**Nordisk mesterskap**
* 2001 Mikkeli, Finland
** Langdistanse: Gull
** Kortdistanse: Gull

## Referanser


## Kilder
* Løperpresentasjon på WorldofO
* Borg, E. og Benjaminsen, V. (2003). O-Boka 2003: Norsk og internasjonal orienteringsidrett sesongen 2003. ISBN 82-996752-0-0

## Eksterne lenker
* 
* Hjemmeside